钦定古今图书集成/明伦汇编/氏族典/第336卷 > 刘延朗
## 钦定古今图书集成/明伦汇编/氏族典/第336卷 > 刘延朗

按《五代史刘延朗传》：延朗，宋州虞城人也。初，废帝起
于凤翔，与共事者五人。韩昭引李专美、宋审虔、房暠、
延朗事无大小，皆此五人谋之，而暠又喜鬼神巫祝
之说。有瞽者张濛，自言事太白山神，暠素信之，常引
濛见。帝闻语声，惊曰：“此非人臣也。”于是决反，使专美
作檄书，遣使者驰告诸镇，皆不应。独陇州防御使相
里金遣其判官薛文遇计事，帝得文遇，大喜，而延朗
调率城中民财以给军。帝既立，以延朗为庄宅使。久
之，为枢密副使。初，帝与晋高祖俱事明宗，而心不相
悦。帝既入立，高祖不得已来朝。延朗等多言“敬塘可
留京师，昭引专美，不可遣之。”是时，契丹数寇北边，高
祖悉握精兵在北。帝罢高祖总管，徙镇郓州，延朗等
多言不可，文遇曰：“敬塘徙亦反，不徙亦反。”帝乃令文
遇手书除目，夜半下学士院草制。居五六日，敬塘以
反闻，延朗等请帝亲征，帝心忧惧，不知所之，遂自焚。
高祖入京师，延朗以一骑走南山，过其家，指而叹曰：
“吾积钱三十万于此，不知何人取之？”遂为追兵所杀。